देपालपुर/इंदौर। त्रिस्तरीय पंचायत चुनाव एवं नगर परिषद चुनाव में कई परिषदों में भाजपा ने विजय श्री हासिल की है। इसके पीछे एक मात्र कारण भाजपा सरकार के द्वारा किए गए जन हितेषी कार्यों को माना जा रहा है। वही इंदौर जिले की देपालपुर नगर परिषद में पिछले दो दशक से पराजय का सामना कर रही भाजपा ने इस बार विजय श्री को प्राप्त करते हुए नगर परिषद में अपना कब्जा जमाया है।
आपको बता दें कि पूर्व पार्षद एवं समाजसेवी भारतीय जनता पार्टी के कर्मठ कार्यकर्ता महेश पुरी गोस्वामी पहलवान जोकि संपूर्ण क्षेत्र में एक अलग ही व्यक्तित्व की छवि बनाए हुए हैं। बेदाग एवं स्वच्छ छवि के चलते हुए उन्हें इस बार नगर परिषद अध्यक्ष के रूप में काफी समय से देखा जा रहा था। उसके पीछे एक कारण यह भी है कि उनके ही परिवार से महिला पार्षद सीट होने के साथ उन्होंने विगत डेढ़ दशक से नगर परिषद की व नगर की जनता की सेवा की है।
जिसके परिणाम स्वरूप नगर की जनता ने उन्हें अपने अध्यक्ष के रूप में चुना है। निर्वाचन आयोग के आदेश अनुसार बुधवार को देपालपुर नगर की जनपद में नगर परिषद अध्यक्ष एवं उपाध्यक्ष के चुनाव आयोजित करवाए गए प्रातः 11:00 बजे चुनाव प्रक्रिया प्रारंभ हुई, जिसमें वार्ड क्रमांक 11 से पार्षद अनीता महेश पुरी को अध्यक्ष के रूप में चुना गया, तथा वार्ड क्रमांक 12 के पार्षद एवं भाजपा नगर अध्यक्ष गोपाल कटेसरिया को उपाध्यक्ष पद के लिए चुना गया।
अध्यक्ष उपाध्यक्ष के चुनाव के बाद उत्साही कार्यकर्ताओं ने विधायक मनोज पटेल व निर्वाचित अध्यक्ष अनीता महेश पुरी एवं उपाध्यक्ष गोपाल कटेसरिया को फूलों की मालाओं से लाद दिया। नवनिर्वाचित अध्यक्ष एवं उपाध्यक्ष को स्थानीय निर्वाचन अधिकारी अनुविभागीय अधिकारी राजस्व रवि वर्मा द्वारा निर्वाचन प्रमाण पत्र सौंपा गया।
बड़े ही जोश और जुनून के साथ निकाला गया विजय जुलूस
आपको बता दें कि वर्ष 2004 में देपालपुर नगर परिषद पर कांग्रेस ने कब्जा जमाया था उसके बाद से अब 2022 में पुनः भाजपा की वापसी हुई है, जिसको लेकर नगर की जनता व स्थानीय जनप्रतिनिधियों में खासा उत्साह देखा गया। जैसे ही भाजपा के अध्यक्ष उपाध्यक्ष को एसडीएम द्वारा निर्वाचित प्रमाण पत्र भेंट किया गया उसके बाद विजय जुलूस प्रारंभ हुआ। जुलूस में स्थानीय पूर्व विधायक मनोज निर्भय सिंह पटेल व महेश पुरी गोस्वामी के साथ उपाध्यक्ष गोपाल कटेसरिया खुली जीप में सवार थे, जिनका नगर में जगह-जगह भव्य स्वागत किया गया। पुष्प वर्षा की गई व आतिशबाजी भी की गई।